Liikenne- ja viestintäministeriö

Liikenne- ja viestintäministeriön lausuntopyyntö LVM/1933/05/2016

Sisäministeriön lausunto

Liikenne- ja viestintäministeriö on pyytänyt sisäministeriöltä lausuntoa hallinnonalansa virastouudistusta koskevasta esiselvityksestä. Sisäministeriö kiittää saadusta lisäajasta lausunnon toimittamiselle ja toteaa lausuntonaan seuraavaa.

Liikenne- ja viestintäministeriö on tehnyt esiselvityksen LVM:n hallinnonalan virastouudistuksesta. Työryhmä ehdottaa, että Trafi ja Viestintävirasto sekä Liikenneviraston viranomaistehtävät yhdistettäisiin yhdeksi virastoksi. Liikenneviraston liikenteenohjaustehtävät yhtiöitettäisiin valtion erityistehtäväyhtiöksi. Tavoitteena olisi, että uusi virasto aloittaisi toimintansa 1.1.2018. Sisäministeriön näkemyksen mukaan viranomaistoimintojen keskittämistä harvalukuisimmille virastoille on pidettävä järkevänä ja kannatettavana.

Liikenteen turvallisuusvirasto Trafilla, Viestintävirastolla ja Liikennevirastolla on merkittäviä yhteiskunnallisia tehtäviä, joilla on merkitystä niin normaalioloissa kuin yhteiskunnan poikkeustilanteissa. Sisäministeriön näkemyksen mukaan viranomaistehtävät tulee edelleenkin säilyttää viranomaisilla, perustuen perustuslain 124 §:n säännöksen, jonka mukaan merkittävää julkisen vallan käyttöä sisältäviä tehtäviä ei voida antaa muille kuin viranomaisille, ja uudistustyössä tulee arvioida näiden tehtävien tarkoituksenmukaisinta toteuttamista. Tämä koskee sisäministeriön näkemyksen mukaan erityisesti aluevalvontaan, vesialueiden sulkemiseen ja suojapaikkapäätöksiin liittyviä tehtäviä sekä ns. METO-yhteistoimintaa tiedonvaihtoineen ja varautumista.

Esiselvityksen kohteena olevat virastot tekevät kaikki omalla tehtäväalueellaan lähes päivittäistä yhteistyötä sisäasianhallinnon viranomaisten kanssa. Lisäksi osa kehittämishankkeista on yhteisiä, kuten automaattisen liikennevalvonnan kehittäminen. Sisäministeriö pitää erittäin tärkeänä, että virastouudistuksen yhteydessä huolehditaan siitä, että varautumistehtävät, mahdollisen uuden organisaation eri toimijoiden tosiasialliset mahdollisuudet yhteistyöhön, toiminnan resursointi ja osaaminen turvataan muutoksen aikana sekä syntyvien organisaatioiden toimesta uudistuksen jälkeen.

Uudistuksen jatkovalmisteluissa sisäministeriö kiinnittää huomiota nykyisen ilmailun etsintä- ja pelastuspalvelun toimintamalliin, jossa Finavian toimesta koordinoidaan ilmailun etsintä- ja pelastuspalvelutoimintaa. Sisäministeriön näkemyksen mukaan toimintaa uudistettaessa tulisi selkiyttää ilmailun pelastuspalvelun viranomaisvastuu.

Tiedon rooli kasvaa jatkossa yhä kiihtyvällä tahdilla. Liikenteen viranomaiset hallinnoivat laajoja tietomassoja muun muassa tieliikenteestä ja näitä tietoja käytetään viranomaistoiminnassa. Ministeriö tuo tässä yhteydessä esille esimerkkinä merialueilla valvontaa harjoittavien viranomaisten teknisen yhteistyön (METO-yhteistyö), jossa kukin viranomainen toimii oman toimivaltansa ja budjettinsa puitteissa. Yhteistyöhön osallistuvat viranomaiset ovat kyenneet luomaan kustannustehokkaasti valvontajärjestelmän, jonka avulla ne valvovat merialuetta ja vaihtavat järjestelmiensä tuottamaa tietoa. Yhteistyössä on kyetty koordinoimaan esimerkiksi valvontasensorien hankinta päällekkäisyydet välttäen. Sisäministeriön näkemyksen mukaan tietojen käyttäminen tulee jatkossakin olla avointa ja viranomaisille maksutonta riippumatta virastouudistuksen organisointitavasta, jotta yhteistyössä tuotetaan tietoa tukemaan viranomaisten tehtäviä.

Väyläverkostosta huolehtisi selvityksen mukaan edelleenkin Liikennevirasto ja Liikenneviraston nykyinen liikenteenohjaustoiminta yhtiöitettäisiin valtion erityistehtäväyhtiöksi. Sisäministeriön näkemys on, ettei viranomaistehtävien hoitoon liittyen tulisi edelleenkään maksettavaksi uudistuksen myötä väylä- tai muita maksuja. Valtion viranomaistehtävien hoito edellyttää sujuvaa ja turvallista väylien käyttöä ilman kustannuksia. Lisäksi sisäministeriö nostaa esille, että rajavartiolain 39 §:ssä säädetään Rajavartiolaitokselle oikeus liikkua toisen maa- ja vesialueella Rajavartiolaitoksen kulkuneuvolla, jos se on välttämätöntä Rajavartiolaitoksen tehtävän suorittamiseksi. Korvausta voidaan säännöksen mukaan maksaa vain mahdollisesti aiheutetusta vahingosta tai haitasta muttei siis käytöstä.

Lisäksi sisäministeriö kiinnittää huomiota meripelastuslain 4 §:ssä säädetystä velvollisuudesta osallistua korvauksetta meripelastustoimen tehtäviin, joka velvollisuus koskee myös mahdollisia uusia LVM:n hallinnonalan virastoja ja valtion yhtiöitä. Mainitun säännöksen hallituksen esityksen perusteluissa (HE 185/2009 vp) todetaan, että meripelastustoimen kannalta keskeisiä liikelaitoksia ovat Ilmailulaitos (Finavia), Luotsausliikelaitos (Finnpilot) sekä Varustamoliikelaitos (Finstaship). Säännöksessä tarkoitetut toimijat velvoitettaisiin osallistumaan meripelastukseen korvauksetta siltä osin, kuin se olisi tarpeen valmiussuunnittelua varten tai vaaratilanteessa. Velvoitteen voidaan katsoa kuuluvan tavanomaiseen varautumiseen, jota valtion toimijoilta voidaan perustellusti edellyttää. Luonnollisesti mainittu velvollisuus koskisi edellä nimeltä mainittujen liikelaitosten lisäksi myös mahdollisia muita uusia LVM:n hallinnonalan liikelaitoksia ja yhtiöitä. Tämä velvollisuus osallistua korvauksetta koskee yhtä lailla kalustoa kuin henkilöstöä että esimerkiksi meritilannekuvan ylläpitoa ja vaihtamista, miltä osin viitataan myös meripelastuslain 14 ja 15 §:ssä säädettyihin tietojensaantioikeuksiin maksutta.

Lisätietoja sisäministeriön lausunnosta antavat pelastustoimen osalta neuvotteleva virkamies Tiina Männikkö, rajavartiotoimen osalta rajavartioylitarkastaja Pertti Normia ja poliisitoimen osalta poliisitarkastaja Jari Pajunen.

Kansliapäällikkö Päivi Nerg

Suunnittelija Jenni Hopia

Asiakirja on sähköisesti allekirjoitettu asianhallintajärjestelmässä. Sisäministeriö 27.03.2017 klo 11:49. Allekirjoituksen oikeellisuuden voi todentaa kirjaamosta.

|  |  |
| --- | --- |
| Jakelu | Liikenne- ja viestintäministeriö |
| Tiedoksi | Ministeri Risikko  Erityisavustajat Hannonen ja Rönnholm  Neuvotteleva virkamies Männikkö  Rajavartioylitarkastaja Normia  Poliisitarkastaja Pajunen |